Reakcia na článok uverejnený v multimediálnom magazíne : Online Rybičky autora S. Pavleho .

 „ I.ROČNÍK , november 2017“

Tak , je tu ďalšia časť roka, nádherná jeseň, príroda sa začala pripravovať na zimný oddych. Predtým, i pre potešenie nás, sa vyfarbila do nádherných farieb.

I keď nie do nádherných farieb, ale vyfarbili ste sa aj Vy Mgr. Slavomír Pavle. Ak by ste netušili, že prečo , tak si prečítajte týchto pár riadkov, nemusíte, ale ak Vás to nebude bolieť, prosím zamyslite sa.

V článku bohapusto píšete, že „ SRZ sa otriasa vo svojich základoch, že končí a tým končí i všeľudové rybárstvo. Nezabúdate dodať, že Slovenské rybárstvo si to v podstate zaslúžilo o čom niet pochýb a tak mu treba“.

Nepoznám Vás, a teda ani neviem kde beriete to sebavedomie na Vaše hodnotenie vedenia SRZ ktorým je RADA SRZ . /zrejme jej neviete zabudnúť ,že Vám neschválila nehoráznu požiadavku na mesačný príspevok pre Váš bývalý časopis : Ryby, rybky, rybičky.!?

Ďalej píšete, že vedenie si „znepriatelilo všetko a všetkých, ktorých len mohol“ , prečo si namyslene myslíte , že ste všetko a všetci? Zodpovedne môžem napísať ,že tak dobré a korektné vzťahy SRZ a jeho partnerov v nedávnej minulosti určite neboli. Môžem menovať a Vy si to môžete overiť, či už na Slovenskej poľovníckej komore, ZMOS-e, SPPK, ŠOP či SVP atď. V čom ? v tom, že súčasnému vedeniu SRZ okrem kvalitného zabezpečenia vnútro zväzovej činnosti, výkonu rybárskeho práva , ide i o zachovanie pôvodných druhov rýb , o kvalitu vôd, trvalú udržateľnosť pôvodných biotopov o zabezpečenie skvalitnenia životného prostredia.

Chcem Vám pripomenúť ďalšie skutočnosti ktoré charakterizujú činnosť súčasného vedenia SRZ: Za tohto vedenia sme organizovali 4 (slovom štvoro majstrovstiev sveta), kde sa naši reprezentanti stali majstrami sveta v súťaži družstiev i jednotlivcov. Zrejme ste nečítali hodnotenie delegátov Svetovej i Európskej rybárskej federácie, ktorí tieto podujatia hodnotili na vynikajúcej úrovni. Zorganizovali sme, i podľa reakcií hostí, dôstojné oslavy 90- teho výročia SRZ. Predstavte si, že to vedenie SRZ o ktorom píšete ako o neschopnom toto všetko zorganizovalo bez mimoriadnej členskej známky!? Aktívne sa zúčastňujeme rôznych výstav, kde propagujeme rybárstvo so zameraním na mládež. V roku 2018, práve na základe veľmi dobrej spolupráce s poľovníkmi a vedením najkrajšieho zámku na Slovensku ,vo Svätom Antone, sa tradičná výstava bude niesť v duchu rybárstva, že tu budeme mať trvalé miesto? Že za existencie tohto vedenia SRZ sme zabezpečili , že reláciu : Na rybách Petrov zdar! Ktorú pripravuje SRZ, kde propagujeme v prvom rade činnosť našich základných organizácií, vysielajú v Slovenskej televízií? Skúste sa informovať o sledovanosti. Ak by ste chceli a informovali sa tak zistíte, že za tohto vedenia po dlhom čase je SRZ, čo sa týka financií v pozitívnych číslach, po dlhom čase sú v pozitívnych číslach i výrobné strediská SRZ, že v pozitívnych číslach je i „dcéra“ SRZ – SLOVRYB!? Treba ešte pokračovať? Dobre, stalo sa niekedy v minulosti, že Sekretariát Rady SRZ, pravidelne, podľa jednotlivých oddelení informujú o svojej činnosti ZO SRZ? Že až na nejakú výnimku sa pravidelne konajú krajské porady MO SRZ a že sa na nich zúčastňuje pravidelne Tajomník SRZ podľa požiadaviek i Prezident SRZ ?

Ešte stále budete trvať na Vašom názore : „o akejkoľvek odbornosti súčasného vedenia si dovolím prinajmenšom pochybovať“ ? Toto považujete za : „ dovedenie slovenského rybárstva na pokraj kolapsu“? Ak áno, tak je to Váš názor, neberiem Vám ho. Nemyslite si však , že rybári (použijem vašu rétoriku) sú mechom praštený a hlúpy, že Vám na tieto Vaše „hry“ naletia.

Nedá mi ešte nezareagovať na niektoré účelové osočovania z Vašej strany.

Rád by som sa aj ja dozvedel o aké „dotácie“ sme prišli. Mali ste napísať konkrétne a nie strieľať ako špatný pištoľník – od boku. Alebo len tak? Na...ť rybárov?

Podobne, prečo ste nenapísali o konkrétnych „nezmyselných súdnych sporoch“ ? kto ich vyvolal a ako dopadli?

Už vôbec nechápem časť, kde píšete o „rozpredávaní majetku SRZ“, z čoho ste si to vycuckali? Lebo ja takúto vedomosť nemám, ak si prečítate Stanovy SRZ, zistíte, že bez podpisu Prezidenta SRZ sa to nedá a JA som rozpredávanie nepodpisoval. Ak viete o niečom, dajte mi vedieť a ubezpečujem Vás, že orgány činné v trestnom konaní budú mať o prípad viac.

Nuž čo, osočovanie vedenia SRZ (a tým v podstate všetkých čestných členov SRZ) z Vašej strany sa dá prežiť. Horšie by bolo nevšimnúť si Váš cielený záver.

Tu píšete : „ SRZ musia viesť skutoční odborníci, čím skôr tým skôr sa BUDEME vedieť brániť proti všetkým ktorí by si z rybolovu u NÁS chceli spraviť biznis“. Ďalej : „o vody ktoré budeme chcieť MAŤ v SPRÁVE budeme musieť ZABOJOVAŤ oveľa intenzívnejšie. Už to nebude ZADARMO a systémom monopolu.

Tak teda v prvom rade, Mgr. Pavle, podľa Zákona... voda a výkon rybárskeho práva patrí štátu. Vodné toky ....SPRAVUJE štátna organizácia, Slovenský vodohospodársky podnik. Takže ak by ste sa snažili akokoľvek , kým by ste neboli štátna inštitúcia žiadne vody do SPRÁVY, ako Vy tvrdíte, nedostanete. Odborník za akého sa prezentujete by to mal vedieť, ak ste to prehliadli, dovolil som si Vám to pripomenúť.

Vráťme sa však k Vášmu článku. Ak by súdny človek analyzoval , prečo tá zloba, tá nenávisť, tie neopodstatnené osočovania , z úvodu by si mohol myslieť, novinársky trik, ľudia majú radi senzácie v zmysle bulvárneho časopisu. Budú si chcieť článok prečítať. Avšak, väčšia časť tzv. Online Rybičky je reklama na tovar. Čiže – BIZNIS!!! Jeden funkcionár vypočítal, že každý rybár, okrem členského, povolenky a ryb. lístka, minie v priemere ročne približne do 300 Eur. , krát 120tisíc členov...fu, no dobre.

AK však čitateľ dočíta článok do konca, možno ho napadne tiež to čo mňa: Autorovi môže ísť o oveľa viac! Vo svojom článku ste očiernili, pošpinili všetko a všetkých, nevynechali ste ani funkcionárov v ZO SRZ, že vraj nič nerobia, nezasekol sa Vám počítač? Jedným dychom dodávate:“ zabudnite čo bolo“( na to ako ste všetkých pourážal?) dodávate:“ Čo BUDE, by nás malo zaujímať VIAC“!

Vráťme sa teda k úvodu kde, v krátkosti, aby som sa neopakoval píšete: SRZ končí a tým i všeľudové rybárstvo o tom niet pochýb a tak mu treba!!!

V závere používate slová:... BUDEME,... u NÁS,... vody ktoré BUDEME MAŤ v SPRÁVE ,... musíme ZABOJOVAŤ!

Pripravujete sa kandidovať na vedúcu funkciu v SRZ? Alebo pripravujete pôdu pre niektorých Vašich priateľov, ktorí majú podobné názory ako Vy, a ste pripravený ich cez svoje média podporovať? Dúfate, že keď budete súčasné vedenie očierňovať, znevažovať ich prácu, že delegáti dajú hlas Vašim chránencom? Som presvedčený, že delegáti, funkcionári ZO SRZ si na ľudí Vášho typu ktorých chcete podporovať dajú veľký pozor! Lebo ak nie, stane sa skoro s určitosťou to o čo VÁM ide, o TO, že do prírody, s udicou na ryby, oddýchnuť si , budú chodiť len TÍ, ktorí si to budú môcť zaplatiť! TÍ, ktorí na to budú MAŤ!!! Nebude práve toto ako ste napísali “ bohapustý biznis“ ?

Na záver : keď som pred niekoľkými priateľmi povedal, že na Váš článok zareagujem , hovorili: nechaj, len na to čaká aby mohol očierňovať ďalej. Bude útočiť na tvoju osobu!

Ak by to očierňovanie, znevažovanie , klamstvá a výmysly vo Vašom článku boli adresované na moju osobu, asi by som sa povzniesol, pomyslel svoje a nechal tak. Vy ste však HRUBO a NEHORÁZNE pošpinili prácu všetkých čestných funkcionárov SRZ , ktorí v prospech rybárstva pracujú vo svojom voľnom čase, na úkor rodín a mnohokrát za vlastné finančné prostriedky. Práve toto ma viedlo reagovať, lebo JA na rozdiel od VÁS, túto prácu funkcionárov poznám , viem aké obete musia priniesť, koľko úsilia vynaložiť, aby zabezpečili kvalitný výkon rybárskeho práva svojim členom!

Verte, že pokiaľ som vo funkcii, kde som bol demokraticky zvolený a ktorú si nesmierne vážim a beriem ju ako SLUŽBU členom SRZ, vždy sa postavím proti TÝM, ktorí otvorene, či skryte budú poškodzovať dobré meno SRZ!

Mgr. Slavomír Pavle, uvedomujem si, že sa Vám asi ťažko čítali tieto riadky. Podobne ako mne Váš článok. Ja som však nepoužíval klamstvo, osočovanie, znevažovanie, neprekrúcal som fakty. Preto Vás žiadam, ak ste CHLAP a máte „GULE“ zverejnite moju reakciu na Váš článok vo Vašich Online Rybičkách, ale bez zásahov, tak ako som to napísal a všetko. Poprosím ak áno, tak tiež od strany č. 2.

Prezident SRZ, Rudolf Boroš